A4-0202/98

Ψήφισμα σχετικά με την ανακοίνωση της Επιτροπής με θέμα τις Ευρωπαϊκές κεφαλαιαγορές για μικρομεσαίες επιχειρήσεις: προοπτικές και ενδεχόμενα εμπόδια στην πρόοδο (COM(97)0187 - C4-0433/97)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(97)0187 - C4-0433/97),

- έχοντας υπόψη την ανακοίνωση της Επιτροπής σχετικά με τη δυνατότητα δημιουργίας μιας ευρωπαϊκής κεφαλαιαγοράς για μικρές, επιχειρηματικά διοικούμενες, αναπτυσσόμενες εταιρίες (COM(95)0498) και το δικό του ψήφισμα της 4ης Ιουλίου 1996 για το θέμα αυτό ((ΕΕ C 211 της 22.7.1996, σελ. 40.)),

- έχοντας υπόψη την έκθεση της Επιτροπής σχετικά με τη μελλοντική λειτουργία των δικτύων πληροφόρησης και συνεργασίας στα πλαίσια της πολιτικής των επιχειρήσεων (COM(95)0435) και δικό του ψήφισμα της 4ης Ιουλίου 1996 για το θέμα αυτό ((ΕΕ C 211 της 22.7.1996, σελ. 45.)),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0202/98),

Α. εκτιμώντας ότι οι ΜΜΕ αποτελούν κομβικό στοιχείο της στρατηγικής της ΕΕ για τη δημιουργία απασχολήσεων, η δε Λευκή Βίβλος Ντελόρ σχετικά με την ανάπτυξη, την ανταγωνιστικότητα και την απασχόληση τοποθετεί τις ΜΜΕ στον πυρήνα της κοινοτικής πολιτικής για τη δημιουργία απασχόλησης,

Β. έχοντας υπόψη ότι, με 18 εκατομμύρια ανέργους σήμερα στην ΕΕ, οι αρχηγοί κυβερνήσεων επανεπιβεβαίωσαν τη δέσμευσή τους στο Ευρωπαϊκό Συμβούλιο του Λουξεμβούργου για την απασχόληση το 1997,

Γ. εκτιμώντας ότι κυρίως οι μικρές και πολύ μικρές επιχειρήσεις, που αντιπροσωπεύουν άνω του 80% των ευρωπαϊκών επιχειρήσεων, δημιουργούν απασχόληση και στηρίζουν την περιφερειακή ανάπτυξη,

Δ. εκτιμώντας ότι οι ΜΜΕ διαδραματίζουν ιδιαιτέρως σημαντικό ρόλο στην προώθηση των νέων τεχνολογιών, ότι τούτο ενισχύει την ανταγωνιστικότητα της Ευρώπης μέσω της δημιουργίας υψηλής ποιότητας και υψηλής τεχνολογικής κατάρτισης απασχολήσεων σε τομείς όπως η παραγωγή λογισμικών, οι τηλεπικοινωνίες, η βιοτεχνολογία και η μικροηλεκτρονική,

Ε. έχοντας υπόψη ότι οι ΜΜΕ είναι ομοίως χρήσιμες στην ανάπτυξη νέων δραστηριοτήτων στον τομέα των οικολογικών επιχειρήσεων, μια αγορά η οποία θεωρείται ως έχουσα την ίδια σημασία για τις ΜΜΕ με την αγορά πληροφορικής και τεχνολογίας των επικοινωνιών;

ΣΤ. έχοντας υπόψη ότι ένας συχνά αναφερόμενος φραγμός στην εγκατάσταση και επέκταση των ΜΜΕ, κυρίως των μικρών και πολύ μικρών επιχειρήσεων, είναι η δυσκολία εξεύρεσης κεφαλαίων κατά την εναρκτήρια φάση καθώς και για επενδύσεις,

Ζ. εκτικώντας ότι χρειάζεται να ενισχυθεί ο συνεταιρισμός μεταξύ των ΜΜΕ, τόσο σε ευρωπαϊκό όσο και σε επίπεδο ενός εκάστου κράτους μέλους,

Η. έχοντας υπόψη ότι η ανακοίνωση της Επιτροπής το 1995 τόνιζε την ανάγκη για ανάληψη δράσης και οδήγησε εμμέσως στην καθιέρωση της EASDAQ,

Θ. έχοντας υπόψη ότι το Ευρωπαϊκό Κοινοβούλιο επιδοκίμασε με το ψήφισμά του της 4ης Ιουλίου 1996 τις κινήσεις για το σχηματισμό της EASDAQ, αλλά επισήμανε ότι παραμένουν σημαντικοί φραγμοί για τη δημιουργία πραγματικών κεφαλαιαγορών στην Ευρώπη υπέρ των ΜΜΕ,

Ι. εκτιμώντας ότι οι Ηνωμένες Πολιτείες έχουν αποδειχθεί πολύ περισσότερο αποτελεσματικές από ό,τι η Ευρώπη στην υποστήριξη νέων ιδεών, οι δε εταιρίες τους που ασχολούνται με τις τεχνολογίες πληροφοριών και το Internet γνωρίζουν ρυθμούς ταχύρρυθμης ανάπτυξης,

ΙΑ. εκτιμώντας ότι ένας από τους λόγους της επιτυχίας της Αμερικής είναι το μέγεθος της εγχώριας αγοράς της με 250 εκατομμύρια καταναλωτές που μιλούν την ίδια γλώσσα και χρησιμοποιούν το ίδιο νόμισμα,

ΙΒ. εκτιμώντας ότι οι αμερικανοί επενδυτές είναι πολύ πιο προετοιμασμένοι να αποδεχθούν τους κινδύνους που συνεπάγεται η επένδυση σε μικρότερες εταιρίες, ότι οι μεγάλοι θεσμικοί επενδυτές της Ευρώπης είναι πολύ πιο επιφυλακτικοί στην ανάμειξη τους σε μικρομεσαίες επιχειρήσεις από ό,τι οι αντίστοιχοι αμερικανοί επενδυτές,

1. χαιρετίζει την ανακοίνωση της Επιτροπής σχετικά με τις ευρωπαϊκές κεφαλαιαγορές για μικρομεσαίες επιχειρήσεις, στην οποία παρέχεται μια συνοπτική εκτίμηση της προόδου που έχει σημειωθεί στην ανάπτυξη των κεφαλαιαγορών για ΜΜΕ στην Ευρώπη και των εμποδίων και φραγμών στην περαιτέρω πρόοδο;

2. υπογραμμίζει την τεράστια επιτυχία της ΝASDAQ, μιας χρηματιστηριακής αγοράς για τις ΜΜΕ που παρέχει τη δυνατότητα για εύκολη επένδυση σε μικρές επιχειρήσεις να χρηματοδοτήσουν την επέκταση και τη μεγέθυνσή τους;

3. επισημαίνει την απλότητα με την οποία οι αμερικανοί ιδιώτες επενδυτές μπορούν να αγοράζουν μετοχές καθώς και τις νέες ευκαιρίες που προσφέρει το ηλεκτρονικό εμπόριο; η κατοχή μετοχών από υπαλλήλους στις ΗΠΑ αποτελεί έναν τρόπο διερεύνησης νέων μορφών συμμετοχής των εργαζομένων στις επιχειρήσεις και ανοίγει την αγορά μετοχών σε ένα νέο κοινό;

4. διαπιστώνει την έλλειψη κοινών κανόνων για την απόδοση λογαριασμών στην Ευρώπη, γεγονός το οποίο παρεμποδίζει την ανταλλαγή εμπειρογνωμοσύνης μεταξύ των κρατών;

5. σημειώνει ότι η νοοτροπία για επενδύσεις στην Ευρώπη μεταβάλλεται αν λάβουμε υπόψη τη μαζική ζήτηση μετοχών κατά τις ιδιωτικοποιήσεις κρατικών επιχειρήσεων όπως είναι οι τηλεπικοινωνιακοί οργανισμοί, θεωρεί όμως ότι αυτή η ζήτηση πρέπει τώρα να επεκταθεί και να συμπεριλάβει μετοχές με μεγαλύτερη απόδοση αλλά και μεγαλύτερους επίσης κινδύνους στις κεφαλαιαγορές ΜΜΕ;

6. επιδοκιμάζει τη δημιουργία στην ΕΕ ορισμένων κεφαλαιαγορών για αναπτυσσόμενες ΜΜΕ που επιτρέπουν σ' αυτές τις επιχειρήσεις μια άμεση πρόσβαση σε κεφάλαια; επισημαίνει ότι η υφιστάμενη γκάμα αγορών παρέχει τη δυνατότητα της εισαγωγής στο χρηματιστήριο τόσο των καινοτόμων επιχειρήσεων όσο και των παραδοσιακότερων/ώριμων ΜΜΕ;

7. επισημαίνει ότι υπάρχουν σήμερα 50 εταιρίες εισαγμένες στο Euro-NM και 22 εταιρίες εισαγμένες στην EASDAQ, ότι το συνολικό αυξημένο κεφάλαιο είναι άνω των 170 εκατομμυρίων Ecu και ότι τούτο έχει συμβάλει στη δημιουργία άνω των 10.000 θέσεων απασχόλησης στην Ευρώπη;

8. προτρέπει την Επιτροπή να αναλύσει με ποιον τρόπο θα μπορούσε να ενθαρρύνει την έμμεση ή άμεση συμμετοχή ιδιωτών στο κεφαάλαιο, μεταξύ άλλων για να διασφαλισθεί η «καλύτερη πρακτική» (best practice) δεδομένου ότι επικρατούν μεγάλες διαφορές μεταξύ των κρατών μελών της ΕΕ και να αρχίσει εκστρατείες με σκοπό να ενθαρρυνθούν τα άτομα και οι οργανώσεις να επενδύουν σε ΜΜΕ μέσω αυτών των κεφαλαιαγορών; καλεί τα κράτη μέλη να ενσωματώσουν στα φορολογικά τους συστήματα κίνητρα για την προώθηση της παροχής επιχειρηματικού κεφαλαίου σε ΜΜΕ από ιδιώτες;

9. επιχαίρει την Επιτροπή για συγκεκριμένες πτυχές της Πράσινης Βίβλου της σχετικά με τις συντάξεις οι οποίες αποσκοπούν στην άρση των περιορισμών που αποτρέπουν θεσμούς, όπως τα συνταξιοδοτικά ταμεία, από το να αγοράζουν κινητές αξίες που εκδίδονται σε άλλα κράτη μέλη εκτός του δικού τους, πράγμα το οποίο φράσσει με τη σειρά του την επέκταση των αγορών των ΜΜΕ;

10. θεωρεί ότι υπάρχουν ακόμη υπερβολικά πολλοί φραγμοί στο ξεκίνημα των ΜΜΕ στην ΕΕ; επιβεβαιώνει την υποστήριξή του προς το πακέτο για την απασχόληση της ΕΤΕ, ιδίως την πραγματική ανάληψη κινδύνων εκ μέρους της Τράπεζας με το να υποστηρίζει αναπτυσσόμενες και υψηλής τεχνολογίες ΜΜΕ μέσω δανείων και επιχειρηματικών κεφαλαίων;

11. συνηγορεί υπέρ της έγκρισης φιλικών προς την απασχόληση φορολογικών πολιτικών προκειμένου να καταστεί προτεραιότητα η μείωση του φορολογικού βάρους των μισθωτών; θεωρεί ότι το μικρότερο εργατικό κόστος θα επιτρέψει στις αναπτυσσόμενες με ταχύτητα ΜΜΕ να επεκταθούν υπό συνθήκες ασφαλείας;

12. θεωρεί ότι η φορολόγηση κεφαλαίων και περιουσιών δεν πρέπει να αποβαίνει εις βάρος ιδιωτικών επενδύσεων επιχειρηματικού κεφαλαίου;

13. απορρίπτει κάθε σκέψη επιβολής φόρου του τύπου Tobin καθ' ότι αυτή θα μπορούσε να αποτελέσει άμεση απειλή για τις κεφαλαιαγορές;

14. είναι της άποψης ότι τα κράτη μέλη πρέπει να εξετάσουν μήπως στις νομοθεσίες τους περί χρεωκοπίας θα μπορούσαν να αρθούν εμπόδια στην ίδρυση νέων επιχειρήσεων; τονίζει ότι, στην συζήτηση για το καθεστώς της ευρωπαϊκής εταιρείας, είναι απαραίτητο να ληφθούν υπόψη και οι πτυχές που αφορούν την χρεωκοπία;

15. υπενθυμίζει ότι η περιφερειακή διάσταση της ίδρυσης μικρομεσαίων επιχειρήσεων έχει επίσης τεράστια σημασία και ότι επιτυχείς περιφερειακές εφαρμογές με τους Business Links, τα Euro Info Centres και τα προγράμματα δανειοληπτικών εγγυήσεων συμβάλλουν καίρια στο ζήτημα της απασχόλησης;

16. τονίζει ότι στα ευρωπαϊκά χρηματιστήρια εφαρμόζονται ήδη κριτήρια για την εισαγωγή στο χρηματιστήριο και ότι για το λόγο αυτό δεν χρειάζεται η Επιτροπή ή οποιοσδήποτε άλλος οργανισμός να τα διατυπώσει; βάσει των κριτηρίων αυτών οι ΜΜΕ μπορούν να αποφασίζουν κατά πόσο έχουν τη δυνατότητα να ελκύουν κεφάλαια μέσω του χρηματιστηρίου;

17. διαπιστώνει την έλλειψη χρηματοπιστωτικών γνώσεων στις μικρότερες επιχειρήσεις, έχει επίγνωση των απαιτήσεων που συνδέονται με την εισαγωγή τους στο χρηματιστήριο, και θεωρεί για το λόγο αυτό ότι η εκπαίδευση επιχειρηματιών πρέπει να αναπτυχθεί στην Ένωση;

18. πιστεύει μάλλον ότι το γεγονός ότι υπάρχουν διαφόρων ειδών αγορές μετοχών στις μικρομεσαίες επιχειρήσεις διευκολύνει την εισαγωγή και αυξάνει το ενδιαφέρον εκ μέρους διαφόρων κλάδων, αλλά διαπιστώνει ταυτόχρονα ότι είναι πολύ σημαντικό οι αγορές αυτές να είναι επαρκώς αξιόπιστες και να προσελκύουν το ενδιαφέρον έχοντας στη διάθεσή τους ρευστότητα και επαρκή αριθμό συμμετεχόντων;

19. επισημαίνει ότι η μείωση των απαιτήσεων για χρηματοοικονομική πληροφόρηση από τις ΜΜΕ θα απέβαινε αντιπαραγωγική από την άποψη ότι οι πιθανοί ερευνητές θα γίνονταν επιφυλακτικότεροι στις επενδύσεις τους και πιστεύει ότι η καλύτερη λύση θα ήταν να προωθηθεί μια κουλτούρα χρηματοπιστωτικής διαφάνειας σε ολόκληρη την Ευρώπη; τονίζει επομένως ότι στον χρηματοπιστωτικό τομέα είναι απαραίτητη η εμπεριστατωμένη έρευνα ως προς τις επιχειρήσεις αυτές;

20. καλεί την Επιτροπή να ασχοληθεί επειγόντως με την έλλειψη κοινού ορισμού της δημόσιας προσφοράς στην ΕΕ και να τροποποιήσει την οδηγία για τις προσκλήσεις προς το κοινό για κινητές αξίες (89/298/ΕΟΚ) προκειμένου να καταστεί δυνατή η αμοιβαία αναγνώριση των υφισταμένων σήμερα ορισμών σε όλη την επικράτεια της ενιαίας αγοράς με επικρατούντα τον ορισμό του κράτους μέλους στον οποίο είναι εγκατεστημένο το χρηματιστήριο;

21. συνηγορεί υπέρ της ταχείας ολοκλήρωσης της ενιαίας αγοράς που αποτελεί τα θεμέλια των νέων ευρωπαϊκών κεφαλαιαγορών για τις μικρομεσαίες επιχειρήσεις με διεθνή προσανατολισμό, εφόσον η επιτυχία αυτών των αγορών εξαρτάται από την εφαρμογή και την ενίσχυση της νομοθεσίας περί ενιαίας αγοράς; πιστεύει ότι με την αυστηρή εφαρμογή της σχετικής με την ενιαία αγορά νομοθεσίας, πολλά από τα προβλήματα που αντιμετωπίζουν αυτές οι αγορές στην Ευρώπη θα υπερκερασθούν;

22. τονίζει ότι ο νομισματικός κίνδυνος είναι ένας από τα μεγαλύτερα εμπόδια στις διασυνοριακές συναλλαγές και πιστεύει ότι οι ευρωπαϊκές κεφαλαιαγορές θα είναι ένας από τους τομείς που θα αποκομίσουν τα μεγαλύτερα οφέλη από την καθιέρωση του Eυρώ; πιστεύει ακόμη ότι το ενιαίο νόμισμα θα καταστήσει τις κεφαλαιαγορές διαφανέστερες και θα βελτιώσει τη ρευστότητά τους, ενώ η ισχύς και η σταθερότητα θα προσελκύσουν επενδύσεις;

23. πιστεύει ότι ο συνδυασμός των καταλλήλων ρυθμίσεων και του χαμηλού κόστους αποτελεί ένα ακόμη κλειδί για την επιτυχία αυτών των αγορών; θεωρεί ότι η εξάλειψη μιας προηγούμενης γενιάς αγορών χαμηλών κεφαλαιοποιήσεων "(small cap)" με το κραχ του 1987 πρέπει να αποδοθεί στις χαλαρές ρυθμίσεις και στην συνακόλουθη έλλειψη εμπιστοσύνης;

24. αναθέτει στον Πρόεδρό του να διαβιβάσει τον παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών και τα διοικητικά συμβούλια της Ευρωπαϊκής Τράπεζας Επενδύσεων, του Ευρωπαϊκού Ταμείου Επενδύσεων και της EASDAQ.